b"\n_START_ARTICLE_\nCaserna de S\xc3\xb8lvgade\n_START_SECTION_\nCaserna\n_START_PARAGRAPH_\nFins a mitjan segle\xc2\xa0xviii, els soldats de la guarnici\xc3\xb3 de Copenhaguen no s'allotjaven en un quarter, sin\xc3\xb3 que ho feien de dos en dos en habitatges de fam\xc3\xadlies de la ciutat. Per la seva banda, els militars de la Marina Reial Danesa s'aquarteraven a Nyboder._NEWLINE_L'any 1765 el monarca Frederic V de Dinamarca va ordenar la construcci\xc3\xb3 de la caserna de S\xc3\xb8lvgade sobre els antics terrenys del cementiri de Santa Anna i al costat dels jardins del Palau de Rosenborg, juntament amb l'edificaci\xc3\xb3 de l'Hospital de Garnison i la Casa dels Ceps. L'equipament estava previst que fos destinat pels dos regiments d'infanteria danesos i els de Noruega. L'arquitecte designat per a l'obra, que es va iniciar el 1969 i va finalitzar el 29 de setembre de 1771, va ser el franc\xc3\xa8s Nicolas-Henri Jardin, sota la supervisi\xc3\xb3 de l'enginyer dan\xc3\xa8s Christian Carl Pflueg._NEWLINE_L'edifici va ser constru\xc3\xaft amb l'oposici\xc3\xb3 dels ve\xc3\xafns del districte de Frederiksstaden, que van veure en el reallotjament de les tropes una p\xc3\xa8rdua d'ingressos. En diverses ocasions alguns regiments fins i tot van haver d'ajudar als paletes per a finalitzar l'obra a causa dels augments de preu i les circumst\xc3\xa0ncies econ\xc3\xb2miques de l'\xc3\xa8poca. _NEWLINE_L'any 1775, la caserna va ser emprada com a hospital militar, per\xc3\xb2 el 1785 va recuperar la seva funci\xc3\xb3 inicial. Anys despr\xc3\xa9s, l'espai es quedaria petit i la Casa dels Llorers (Laurierhuset; ubicada a escassos metres, dins el recinte del Palau de Rosenborg) va ser reconvertida el 1785 en una altra caserna per als membres de la Gu\xc3\xa0rda Reial Danesa, la Caserna de Rosenborg. Entre els anys 1853 i 1855 es va reformar novament i d'en\xc3\xa7\xc3\xa0 l'any 1867 en endavant, el seu \xc3\xbas es va estendre per hostatjar la segona brigada de Sel\xc3\xa0ndia.\n_START_SECTION_\nSeu central de DSB\n_START_PARAGRAPH_\nEl 1926 el govern dan\xc3\xa8s va agafar la caserna de S\xc3\xb8lvgade al seu c\xc3\xa0rrec i hi va establir la direcci\xc3\xb3 general dels ferrocarrils estatals danesos, Danske Statsbaner (DSB) i la direcci\xc3\xb3 general de l'aigua, Vandbygningsdirektoratet, que controlava els ports municipals i privats i tamb\xc3\xa9 proporcionava serveis de consultoria als ports m\xc3\xa9s petits. Entre els anys 1926 i 1929, doncs, el complex va ser totalment reestructurat i reformat per l'arquitecte Theodor Petersen a fi d'adequar-lo a la seva nova funci\xc3\xb3._NEWLINE_Entrada la d\xc3\xa8cada de 2000, les instal\xc2\xb7lacions van comen\xc3\xa7ar a quedar obsoletes i la infrautilitzaci\xc3\xb3 de l'edifici es va accentuar progressivament, sobretot a partir de la divisi\xc3\xb3 d'infraestructures i operacions que van permetre a DSB establir les seves pr\xc3\xb2pies oficines. Els amples passadissos i les sales mal adaptades resultaven en massa espais morts, per\xc3\xb2 el fet que l'edifici fos una estructura hist\xc3\xb2rica, no permetia remodelar-la per satisfer els requisits que l'empresa desitjava._NEWLINE_L'octubre de 2012 l'empresa immobili\xc3\xa0ria Ejendomsselskabet Norden va presentar una oferta de compra de 280 milions de corones daneses (37,61 milions d'euros) per un per\xc3\xadode de nou mesos. Segons la pr\xc3\xb2pia companyia ferrovi\xc3\xa0ria aquesta suma es va intentar renegociar en diverses ocasions, per\xc3\xb2 al final es va acceptar el juny de 2013 tot considerant la inclusi\xc3\xb3 d'un lloguer d'oficines de 23.000 m\xc2\xb2, que passarien a ser la nova seu central de DSB a H\xc3\xb8je-Taastrup.\n_START_SECTION_\nAllotjament d'estudiants BaseCamp\n_START_PARAGRAPH_\nA causa de la manca d'allotjament per estudiants a la ciutat, el Consell Cultural i l'ajuntament de Copenhaguen \xe2\x80\x94amb el suport de la Universitat de Copenhaguen\xe2\x80\x94 van aprovar la conversi\xc3\xb3 de l'immoble en una resid\xc3\xa8ncia d'estudiants per acollir graduats estrangers i estudiants de doctorat de la mateixa universitat. Norden va encarregar-se de la remodelaci\xc3\xb3 de la caserna per a la seva nova funci\xc3\xb3 d'en\xc3\xa7\xc3\xa0 2014, amb la previsi\xc3\xb3 d'obrir la llista d'espera l'estiu de 2015 i obrir-ne les portes la tardor d'aquell mateix any amb 480 dormitoris._NEWLINE_El juliol de 2016, Norden van vendre la propietat a l'empresa Triton Development North, associada amb el soci inversor CBRE Global Investment Partners per una xifra que no va transcendir. El complex final va comen\xc3\xa7ar a rebre els primers estudiants l'agost de 2016 amb 463 habitacions, de les quals la Fundaci\xc3\xb3 de l'Habitatge de la Universitat de Copenhagen (Housing Foundation) n'operava directament 250 en una cessi\xc3\xb3 de 8 anys amb l'empresa Triton Development North.\n_START_SECTION_\nArquitectura exterior\n_START_PARAGRAPH_\nEl complex, constru\xc3\xaft en ma\xc3\xb3 i d'estil barroc, t\xc3\xa9 forma de V est\xc3\xa0 format per dues ales de 80 metres de longitud en forma de F, una al llarg del carrer de S\xc3\xb8lvgade i l'altra al d'\xc3\x98ster Voldgade. Tots dos edificis es troben enfrontats entre s\xc3\xad i tanquen a la cantonada per una ala de baixada. Aquest disseny sembla que podria haver estat fent refer\xc3\xa8ncia al nom del rei Frederic V. Tot i aix\xc3\xad, el monarca va morir abans que finalitz\xc3\xa9s la construcci\xc3\xb3 dels edificis, fet pel qual el portal de gres porta el monograma del seu fill, Crist\xc3\xa0 VII._NEWLINE_Ambdues ales principals al llarg dels carrers presenten tres avant-corps i cantoneres. El pati central entre els dos edficis est\xc3\xa0 format majorit\xc3\xa0riament de llambordes amb un parterre, arbrat i aparcaments de bicicletes. Els edificis van ser catalogats l'any 1918 i revisat l'estat de protecci\xc3\xb3 el 1984.\n_START_SECTION_\nOrdenaci\xc3\xb3 interior\n_START_PARAGRAPH_\nLes dues ales de l'edifici (S i V, seguint les inicials dels carrers adjacents) consisteixen en sis plantes: un antic celler i capella a la planta subterr\xc3\xa0nia, quatre plantes amb habitacions i una mansarda de sostre de teula vermella que conforma les golfes. Actualment la planta subterr\xc3\xa0nia fa la funci\xc3\xb3 de cantina, magatzem, sala comuna i bugaderia a l'ala del carrer S\xc3\xb8lvgade (S), mentre que a l'edifici adjacent a \xc3\x98ster Voldgade (V) hi ha un gimn\xc3\xa0s, magatzems, una altra bugaderia i les b\xc3\xbasties dels residents. Ambdues golfes als edificis fan la funci\xc3\xb3 de sala i cuina comuna. Les 463 habitacions de la caserna, per altra banda, s\xc3\xb3n individuals o dobles i tenen unes dimensions d'entre 17 i 34 m\xc2\xb2; pr\xc3\xa0cticament totes equipades d'un m\xc3\xb2dul amb cuina americana i lavabo."